ประธานวิปรัฐบาล ย้ำการอภิปรายไม่ไว้วางใจ ทุกคนพร้อมแล้ว มองฝ่ายค้านไม่มีประเด็นใหม่
นายนิโรธ สุนทรเลขา ประธานวิปรัฐบาล ย้ำว่า การพิจารณาร่างพระราชบัญญัติประกอบรัฐธรรมนูญ ว่าด้วยการเลือกตั้ง ส.ส. ประเด็นสูตรคำนวณ ส.ส.บัญชีรายชื่อ เป็นเรื่องที่รัฐสภาต้องพิจารณา ซึ่งกรรมาธิการเสียงข้างมาก ต้องการใช้สูตรหาร 100 ทำให้กรรมาธิการเสียงข้างน้อยต้องสงวนคำแปรญัตติเอาไว้ถึง 11 คน ก็จะต้องนำมาอภิปรายข้อดี ข้อเสียกันอีกครั้ง ในการประชุมร่วมรัฐสภา สำหรับแนวทางการลงมติ เป็นเรื่องของสมาชิกรัฐสภาที่จะพิจารณาลงมติให้ความเห็นชอบอย่างใดอย่างหนึ่ง จึงต้องพิจารณากันอย่างรอบขอบ ส่วนความเห็นต่างกันในพรรคร่วมรัฐบาล ยืนยันว่า ทางรัฐบาลไม่ได้มีความเห็นอะไร เป็นเรื่องของสมาชิกรัฐสภา แต่จากที่พูดคุยกัน ฝ่ายรัฐบาลไม่ได้ติดใจ ว่าจะ โหวตเลือกสูตรหาร 100 หรือหาร 500นายนิโรธ ยังกล่าวถึงการเตรียมความพร้อมในการอภิปรายไม่ไว้วางใจ รัฐมนตรีเป็นรายบุคคล ซึ่งตอนนี้ทุกคนมีความพร้อมแล้ว ย้ำว่า รัฐบาลไม่มีองครักษ์พิทักษ์ใคร แต่จะเป็นทีม ปราบมาร ซึ่งพร้อมทำหน้าที่แล้วเช่นกัน อีกทั้งส่วนตัวมองว่า การอภิปรายของฝ่ายค้าน ก็ห่างจากการอภิปรายครั้งที่แล้วไม่มาก ส่วนที่ฝ่ายค้าน เตรียมจะนำประเด็น ที่เครื่องบินรบของประเทศเมียนมา รุกล้ำเข้ามาในนานฟ้าไทย เข้ามาพูดในสภาด้วย เป็นเรื่องที่อาจทำให้ประเทศชาติวุ่นวาย ทำให้ประชาชนสับสนมากกว่า เพราะเรื่องระหว่างประเทศ ทางการทูตต้องประท้วงไปตามหลักการแล้วจึงจะมีการเจรจากัน ซึ่งการกระทำดังกล่าวของฝ่ายค้าน เป็นแนวคิดที่ไรสาระ ถือว่าเป็นการทำงานความมั่นคงของประเทศอย่างหนึ่ง น่าจะมีความผิดถึงขั้นคดีอาญาด้วย